== Missionsstationen oprettes ==
I 1867 var den første missionsstation, "Ebeneser", blevet anlagt på en grund, købt ved landsbyen [[Benagaria]]. For at overvinde santalernes naturlige skyhed og mistro fulgte de med dem på deres jagtture, overværede deres fester, spiste sammen med dem og hjalp deres syge. Med sine ualmindelige sprogevner var Skrefsrud i stand til at prædike på santalsproget allerede efter et kvart års forløb. Efter få år, i 1869, blev tre unge santaler døbt. Tilliden til missionærerne voksede betydeligt, efter at Skrefsrud talte santalernes sag over for guvernøren over [[Bengalen]] og klagede over den undertrykkelse og de bedragerier, de var udsat for af hinduiske [[godsejer]]e og [[åger]]karles. I [[1872]] blev udstedt en "Forordning om en bedre styrelse af Santal Parganas", hvorved ejendomsforholdene blev ordnede. I forlængelse heraf blev der udstedt fæstebreve på jorden, skatter og rentefod blev fastsat, og santali blev gjort til retssprog. De hinduiske godsejere var forbitrede på missionærerne, men santalerne var taknemlige og beskyttede aktivt deres velgøreres liv. Udsendte snigmordere blev taget til fange og sendt bundne tilbage. Snart vandt Skrefsrud ved sin upartiskhed og sin dygtighed en så udbredt tillid, at man begyndte at bruge ham som [[voldgift]]smand i stridigheder mellem santalerne og hindugodsejerne. Udviklingen førte til, at menigheden voksede, ikke mindst fordi mange i forvejen var utilfredse med den gamle religion med dens åndefrygt og håbløshed (som det blev sagt: "Trods alle ofre har bongaerne jo aldrig kunnet hjælpe os!") og de nye kristne var ivrige for at vinde andre for deres tro, som det følte gav dem større styrke og bedre livsbetingelser.<ref name="Salm 958"/>
Religion Organisationer